b'\n_START_ARTICLE_\nLietuvos Statutai\n_START_SECTION_\nTeisin\xc4\x97 sistema iki statut\xc5\xb3\n_START_PARAGRAPH_\n1468\xc2\xa0m. Lietuvos didysis kunigaik\xc5\xa1tis Kazimieras Jogailaitis patvirtino Kazimiero teisyn\xc4\x85, kuris kartu su Pon\xc5\xb3 tarybos LDK leid\xc5\xbeiamomis privilegijomis, teism\xc5\xb3 sprendimais sudar\xc4\x97 LDK teis\xc4\x97s pagrind\xc4\x85.\n_START_SECTION_\nStatut\xc5\xb3 k\xc5\xabrimas\n_START_PARAGRAPH_\nKaip ir visoje Vidurio Europoje, XVI am\xc5\xbeiaus prad\xc5\xbeioje ir LDK skirtas didelis d\xc4\x97mesys teis\xc4\x97s kodifikavimui\xc2\xa0\xe2\x80\x93 teismams ir administracijai kilo dideli\xc5\xb3 sunkum\xc5\xb3 d\xc4\x97l \xc4\xafstatym\xc5\xb3 i\xc5\xa1sibarstymo per daugyb\xc4\x97s privilegij\xc5\xb3, pon\xc5\xb3 tarybos ir kunigaik\xc5\xa1\xc4\x8di\xc5\xb3 sprendim\xc5\xb3, skirtingose valstyb\xc4\x97s dalyse galiojan\xc4\x8di\xc5\xb3 skirting\xc5\xb3 \xc4\xafstatym\xc5\xb3._NEWLINE_Pirmieji ketinimai kodifikuoti Lietuvos teis\xc4\x99 prad\xc4\x97jo ry\xc5\xa1k\xc4\x97ti 1501\xc2\xa0m., kai Aleksandro nurodymu LDK iki tol galiojusius atskirus \xc4\xafstatymus (vad. \xe2\x80\x9enuostatus\xe2\x80\x9c) bei teism\xc5\xb3 \xe2\x80\x9eu\xc5\xbera\xc5\xa1ymus\xe2\x80\x9c prad\xc4\x97ta kodifikuoti \xc4\xaf viening\xc4\x85 \xe2\x80\x9era\xc5\xa1ytin\xc4\x99 teis\xc4\x99\xe2\x80\x9c, ta\xc4\x8diau pirmasis projektas seimui pristatytas tik 1522\xc2\xa0m._NEWLINE_Lietuvos statut\xc5\xb3 pagrindu buvo lietuvi\xc5\xb3 paprotin\xc4\x97 teis\xc4\x97 ir Lietuvos did\xc5\xbei\xc5\xb3j\xc5\xb3 kunigaik\xc5\xa1\xc4\x8di\xc5\xb3 privilegijos. Juos taip pat i\xc5\xa1 dalies veik\xc4\x97 Rus\xc5\xb3 Tiesa ir didele dalimi\xc2\xa0\xe2\x80\x93 lenk\xc5\xb3 teis\xc4\x97, ypa\xc4\x8d nuostatas susijusias su bajor\xc5\xb3 savivalda. Daugiausia i\xc5\xa1 lenk\xc5\xb3 skolint\xc5\xb3 teis\xc4\x97s norm\xc5\xb3 yra I-ojo Lietuvos Statuto 5 skyriuje, kuriame kalbama apie globos teis\xc4\x99, kuri LDK nebuvo i\xc5\xa1sivys\xc4\x8diusi.\n_START_SECTION_\nII Lietuvos Statutas\n_START_PARAGRAPH_\n1529\xc2\xa0m. pasirod\xc5\xbeius I-ajam Lietuvos Statutui smulkioji bajorija buvo juo nepatenkinta ir reikalavo naujo. Naujos Statuto laidos klausimas buvo keliamas net keliuose seimuose. Seim\xc5\xb3 pataisytas, jis buvo nutartas \xc4\xafvesti 1564\xc2\xa0m., ta\xc4\x8diau tuo metu vyko Livonijos karas prie\xc5\xa1 Maskv\xc4\x85 ir tik 1566\xc2\xa0m. 10 \xc5\xbemoni\xc5\xb3 komisija (5 katalikai ir 5 sta\xc4\x8diatikiai) paruo\xc5\xa1\xc4\x97 II Statuto redakcij\xc4\x85. \xc4\xae j\xc4\xaf jau buvo \xc4\xaftraukti ir visi naujovi\xc5\xa1kumai, atsirad\xc4\x99 d\xc4\x97l tuo metu padarytos paviet\xc5\xb3 ir teism\xc5\xb3 reformos._NEWLINE_II-asis Lietuvos Statutas priimtas 1566\xc2\xa0m._NEWLINE_Jis \xc4\xafteisino luomines reformas, \xc4\xafformino bajor\xc5\xb3 atstovavim\xc4\x85 seime, renkamus bajor\xc5\xb3 \xc5\xbeem\xc4\x97s teismus, t. y., \xc4\xafteisino bajor\xc5\xb3 demokratij\xc4\x85._NEWLINE_\xc5\xa0i antroji laida buvo jau daug platesn\xc4\x97 ir sistematizacijos at\xc5\xbevilgiu daug pa\xc5\xbeangesn\xc4\x97. Kaip tik tuo metu Lietuvoje vyko didel\xc4\x97s permainos teisiniuose santykiuose: bajorija \xc4\xafgavo vis daugiau teisi\xc5\xb3, dar\xc4\x97si vieninteliu luomu, turin\xc4\x8diu visas teises, ir k\xc5\xabr\xc4\x97 nauj\xc4\x85, pana\xc5\xa1i\xc4\x85 \xc4\xaf Lenkijos, valstybin\xc4\x99 santvark\xc4\x85._NEWLINE_Auk\xc5\xa1\xc4\x8diausi\xc4\x85ja vald\xc5\xbeios institucija tapo Abiej\xc5\xb3 Taut\xc5\xb3 Respublikos Seimas, nustatyta nuosekli teism\xc5\xb3 strukt\xc5\xabra.\n_START_SECTION_\nIII Lietuvos Statutas\n_START_PARAGRAPH_\nPama\xc4\x8dius, kad ir antroji Statuto laida reikalauja patais\xc5\xb3, buvo prad\xc4\x97ta r\xc5\xabpintis nauja Statuto laida dar tais pa\xc4\x8diais 1566\xc2\xa0m., ta\xc4\x8diau tre\xc4\x8dia ir paskutin\xc4\x97 laida tei\xc5\xa1\xc4\x97jo 1588\xc2\xa0m._NEWLINE_\xc5\xa0io Statuto patvirtinimas buvo viena i\xc5\xa1 svarbi\xc5\xb3 lietuvi\xc5\xb3 kelt\xc5\xb3 s\xc4\x85lyg\xc5\xb3 Zigmanto Vazos elekcijoje._NEWLINE_\xc4\xae \xc5\xa1\xc4\xaf Statut\xc4\x85 buvo \xc4\xaftraukti 1573\xc2\xa0m. Var\xc5\xa1uvos konfederacijos principai, d\xc4\x97l to jis tapo vis\xc5\xb3 LDK krik\xc5\xa1\xc4\x8dioni\xc5\xa1k\xc5\xb3j\xc5\xb3 konfesij\xc5\xb3 bajor\xc5\xb3 teise._NEWLINE_III Lietuvos Statutas galutinai \xc4\xaftvirtino bajor\xc5\xb3, kaip privilegijuoto luomo vald\xc5\xbei\xc4\x85, sumenkino Kunigaik\xc5\xa1\xc4\x8dio vaidmen\xc4\xaf, kas ilgainiui s\xc4\x85lygojo LDK valstybingumo praradim\xc4\x85.\n_START_SECTION_\nSantykis su kanon\xc5\xb3, miest\xc5\xb3, atskir\xc5\xb3 tautini\xc5\xb3 bendrij\xc5\xb3 teise\n_START_PARAGRAPH_\nLietuvos Statutai fakti\xc5\xa1kai buvo bajor\xc5\xb3 teis\xc4\x97, dvasininkija \xc4\xaf atskir\xc4\x85 luom\xc4\x85 nesusiformavo ir jai taip pat taikytas Statutas. Statutas nesiki\xc5\xa1o \xc4\xaf kanon\xc5\xb3 teis\xc4\x99, buvo laikomas vir\xc5\xa1esniu u\xc5\xbe miestie\xc4\x8di\xc5\xb3 turim\xc4\x85 Magdeburgo teis\xc4\x99, kuri buvo taikoma tik miestie\xc4\x8di\xc5\xb3 tarpusavio santykiams reguliuoti._NEWLINE_Nekrik\xc5\xa1\xc4\x8dioni\xc5\xa1kos LDK etnin\xc4\x97s bendrijos (\xc5\xbeydai, karaimai, totoriai, \xc4\x8digonai) ir arm\xc4\x97nai buvo i\xc5\xa1skiriami i\xc5\xa1 Lietuvos Statut\xc5\xb3 (\xe2\x80\x9ebesurmenai\xe2\x80\x9c) ir jiems leista tarpusavyje tvarkytis pagal savas teisines sistemas, patvirtintas did\xc5\xbeiojo kunigaik\xc5\xa1\xc4\x8dio privilegijomis.\n_START_SECTION_\nReik\xc5\xa1m\xc4\x97 teisin\xc4\x97je sistemoje\n_START_PARAGRAPH_\nTiek personalin\xc4\x97s unijos su Lenkija laikotarpiu (1385\xe2\x80\x931569\xc2\xa0m.), tiek Abiej\xc5\xb3 Taut\xc5\xb3 Respublikoje Lietuvos Statutai buvo pagrindinis Lietuvos savaranki\xc5\xa1kumo po\xc5\xbeymis. Visi jie buvo para\xc5\xa1yti senrusi\xc5\xb3 kalba._NEWLINE_LDK teisynai paveik\xc4\x97 kaimynini\xc5\xb3 \xc5\xa1ali\xc5\xb3 teis\xc4\x97s raid\xc4\x85, pagal III Lietuvos Statut\xc4\x85 buvo kuriamas, redaguojamas 1649\xc2\xa0m. Rusijos Soboro teisynas._NEWLINE_Lietuvos Statutai galiojo iki 1840\xc2\xa0m., carinei Rusijai panaikinus 1588\xc2\xa0m. Lietuvos Statuto galiojim\xc4\x85.'